ไฟแนนซ์ทูเดย์
โดย...ช.ชดา
2 ธ.ค. 2558

โดย...ช.ชดา
...โดนใบปลิวข้อหาจ้างที่ปรึกษาต่างชาติ ไม่ทำให้ วรภัค ธันยาวงษ์ กรรมการผู้จัดการ ธนาคารกรุงไทย รู้สึกกระทบกระเทือนจิตใจแต่อย่างใด เพราะเจ้าตัวมั่นใจว่าไม่ได้มีประเด็นอะไรให้ต้องถูกยกมาโจมตี และไม่ได้ทำให้ธนาคารเสียหายแต่อย่างใด
ที่เรื่องใบปลิวนี้ เป็นเรื่องสิวๆ เพราะการจ้างที่ปรึกษาต่างชาติมาทำงานด้วย  หากเข้าใจในระบบของรัฐวิสาหกิจ จะรู้ว่าไม่สามารถจ้างต่างชาติเป็นพนักงานประจำได้ เลยต้องจ้างเป็นที่ปรึกษาแทน โดยเฉพาะตำแหน่งที่ต้องใช้ความเชี่ยวชาญเฉพาะด้านในการธุรกรรมทางการเงินต่างๆ 
ส่วนจะว่าจ้างแพงหรือให้สิทธิประโยชน์อื่นมากจนเกินไป ก็ต้องนำเอาไปเทียบกับธนาคารขนาดใหญ่ที่จ้างต่างชาติมาเป็นพนักงาน ทั้งธนาคารกรุงเทพ กสิกรไทย ไทยพาณิชย์ ว่าใช้เงินสำหรับการนี้ปีละเท่าไหร่
...“เดอะก้อง” ธีรนันท์ ศรีหงส์ กรรมการผู้จัดการ ธนาคารกสิกรไทย ชวนผู้ประกอบการไทยซื้อหนังสือ ASEAN+3 ไว้ใช้เป็นคู่มือลงทุนทำธุรกิจ ท่องเที่ยว ในกลุ่มประเทศอาเซียน แถม จีน ญี่ปุ่น และเกาหลี รวม  13 ประเทศ จำหน่ายในราคาชุดละ 1,350 บาท ที่ร้านหนังสือเอเชียบุ๊คส์และร้านหนังสือคิโนคูนิยะ หรือเว็บไซต์ Amazon.com ในรูปแบบ E-Book ราคา 9.90 เหรียญสหรัฐ เริ่มจำหน่ายตั้งแต่วันนี้เป็นต้นไป 
...ประธานสมาคมธนาคารไทย บุญทักษ์ หวังเจริญ วาดภาพเศรษฐกิจไทยให้ฟังว่า กลางปีหน้าจะเห็นหนี้เสียลดลง เพราะเศรษฐกิจจะเริ่มฟื้นตัว หนี้เสียกับตัวเลขจีดีพีมักจะเติบโตไปในทิศทางตรงกันข้าม
นอกจากนี้ หนี้เสียจะมีระยะเวลาห่างจากเศรษฐกิจ 6 เดือน หนี้เสียที่พุ่งสูงวันนี้คือผลของเศรษฐกิจซบเซาเมื่อต้นปี ถ้าไม่เป็นไปตามนี้ เจอหน้าต่อว่ากันเอง
...ย้ายไปซอกแซกในวังบางขุนพรหมบ้าง ช่วงนี้ยังเป็นฮันนีมูนพีเรียดของ “ดร.ก้อ” วิรไท สันติประภพ ผู้ว่าการแบงก์ชาติ ที่ยังใช้เวลาทำความรู้จักและปรับตัวเข้ากับคนแบงก์ชาติ แต่ที่เขาเป็นห่วงกันก็คือเรื่องภาวะผู้นำของ ดร.ก้อ ที่จะต้องโชว์ออกมาให้โดดเด่นกว่านี้อีกสักหน่อย
การที่ผู้ว่ายิ้มแย้มแจ่มใส ทำให้บางคนคิดว่าหงอ เลยเข้ามาจัดแจงแทรกแซงทุกเรื่อง จนเขาเอือมไปทั้งบาง ส่วนเขาเป็นใครแอบกระซิบถามนายแบงก์ก็รู้นิ